พรรคก้าวไกล ประกาศพร้อมเป็นแกนนำจัดตั้งรัฐบาล ประสาน 5 พรรค ร่วมตั้งรัฐบาลเสียงข้างมาก
นายพิธา ลิ้มเจริญรัตน์ หัวหน้าพรรคก้าวไกล ประกาศความพร้อมเป็นแกนนำจัดตั้งรัฐบาล ในฐานะที่ได้คะแนนเลือกตั้งเป็นอันดับ 1 โดนจะพลิกขั้วจากฝ่ายค้านมาจัดตั้งรัฐบาลและตนเองพร้อมเป็นนายกรัฐมนตรีคนต่อไปของประเทศไทย ตามที่ได้รับฉันทามติจากประชาชน ซึ่งยืนยันว่าพร้อมรับฟังทุกความคิดเห็นที่แตกต่างเพื่อให้เป็นนายกรัฐมนตรีที่ดีขึ้นในอนาคต พร้อมน้อมรับทุกอย่างเพื่อประชาธิปไตย คืนศรัทธาให้ระบบรัฐสภา สร้างความโปร่งใสและมีประสิทธิภาพทั้งนี้ได้ติดต่อประสานงานกับ 5 พรรคการเมือง เพื่อเชิญชวนมาร่วมจัดตั้งรัฐบาลแล้วคือ พรรคเพื่อไทย พรรคประชาชาติ พรรคไทยสร้างไทย และพรรคเสรีรวมไทย ทำให้รวมที่นั่งได้จำนวน 308 เสียง และกำลังติดต่อพรรคเป็นธรรมอีก 1 พรรค ซึ่งจะทำให้ได้ที่นั่ง จำนวน 309 เสียง โดยมั่นใจว่าจำนวนดังกล่าวเพียงพอในการจัดตั้งรัฐบาลเสียงข้างมาก ซึ่งจะเป็นการปิดประตูจัดตั้งรัฐบาลเสียงข้างน้อยด้วย โดยในส่วนของพรรคเพื่อไทย ได้ติดต่อผ่านนางสาวแพรทองธาร ชินวัตร หัวหน้าครอบครอบและแคนดิเดตนายกรัฐมนตรีพรรคเพื่อไทย ซึ่งต่างแสดงความยินดีให้กัน และตนเองชื่นชมถึงความมุ่งมั่นตั้งใจทำงานของนางสาวแพรทองธารนายพิธา ยืนยันจะจัดตั้งรัฐบาลให้เร็วที่สุด เพื่อไม่ให้มีความเสี่ยง หรือมีสุญญากาศทางการเมือง อีกทั้งไม่กังวลเสียง ส.ว. ที่จะให้การสนับสนุนหรือไม่ โดยขอทุกฝ่ายน้อมรับผลการเลือกตั้งของประชาชน ขณะเดียวกัน ยังไม่จำเป็นต้องเชิญพรรคภูมิใจไทยมาร่วมจัดตั้งรัฐบาล และนายอนุทิน ชาญวีรกูล หัวหน้าพรรคภูมิใจไทย ก็ยังไม่ได้ติดต่อมาเช่นกันอย่างไรก็ตาม หลังจากนี้จะเจรจาจัดตั้งรัฐบาล โดยนำโรดแมปไปพูดคุยกับพรรคที่จะร่วมจัดตั้งรัฐบาล เพื่อให้เป็น mou ร่วมกันว่ารัฐบาลจะทำอะไรเพื่อประเทศและประชาชนบ้าง ทั้งการแก้ปัญหาเก่า เผชิญปัญหาใหม่ ตั้ง สสร.แก้ไขรัฐธรรมนูญ แก้ปัญหาเศรษฐกิจปากท้องและลดความเหลื่อมล้ำ รวมถึงตั้งทีมงานเปลี่ยนผ่านรัฐบาลอย่างมีรูปธรรมและมีประสิทธิภาพ ตลอดจนเดินสายพบประชาชน ข้าราชการ ภาคธุรกิจ และทุกภาคส่วน เพื่อแสดงความพร้อมเดินหน้าทำความเข้าใจนโยบายของพรรค เพื่อให้ผลของการเลือกตั้งเป็นฉันทามติและเป็นการประสานทำงานกับทุกภาคส่วนได้อย่างมีประสิทธิภาพ นำพาประเทศไทยไปสู่อนาคตที่ดียิ่งขึ้นนายพิธา ระบุด้วยว่า ขณะนี้หมดเวลาของการทำรัฐประหารแล้ว ควรเดินหน้าพัฒนาประเทศและประชาธิปไตยต้องไม่สะดุดลง